**Ministerul Finanțelor**

**Nota**

**privind riscurile bugetar-fiscale**

Chișinău, 2017

## Cuprins

[Introducere 3](#_Toc498612421)

[1. Riscuri bugetar-fiscale explicite 5](#_Toc498612422)

[1.1 Riscuri, asociate prognozelor macroeconomice 5](#_Toc498612423)

[1.2 Riscuri, asociate estimărilor veniturilor bugetare 6](#_Toc498612424)

[1.3 Riscuri, asociate estimărilor cheltuielilor bugetare 8](#_Toc498612425)

[1.4 Riscuri, asociate managementului datoriei de stat 10](#_Toc498612426)

[2. Riscuri bugetar-fiscale implicite 13](#_Toc498612427)

[2.1 Riscuri, asociate bugetelor locale 13](#_Toc498612428)

[2.2 Riscuri, asociate întreprinderilor de stat și societăților comerciale cu capital integral sau majoritar de stat 17](#_Toc498612429)

[2.3 Riscuri,asociate sectorului financiar 22](#_Toc498612430)

[2.4 Alte riscuri 26](#_Toc498612431)

# Introducere

***Riscurile bugetar–fiscale*** reprezintă factorii care pot determina devierea rezultatelor bugetar-fiscale de la așteptări sau previziuni inițiale și care necesită o gestionare proactivă. Riscurile pentru buget pot apărea în rezultatul șocurilor macroeconomice, unor decizii ad-hoc referitoare la politica bugetar-fiscală și/sau din materializarea obligațiilor contingente. Datoriile contingente pot fi explicite, avînd o bază legală clară, cum ar fi garanțiile de stat pentru împrumuturi; sau implicite, care nu sunt bazate pe reglementări clare, dar pot surveni drept consecință a unor evenimente neprevăzute, care să necesite intervenția statului.

Scopul acestei Note este de a identifica riscurile potențiale pentru buget și de a estima probabilitatea riscului și a impactului acestuia în caz că se produce riscul. În afară de aceasta,sânt descrise și măsurile de atenuare a riscurilor, dacă acestea au avut loc, sau mecanismele care sunt prevăzute de cadrul normativ sau urmează a fi elaborate pentru a reduce riscurile bugetar-fiscale.

**Boxa 1.Evaluarea impactului și probabilității riscului**

Evaluarea impactului și probabilității riscului se bazează pe analiza estimărilor din Cadrul Bugetar pe Termen Mediu (CBTM) din ultimii 6 ani. Dimensiunea devierilor între estimarea indicatorilor și realizarea acestora, precum și frecvența acestor devieri reprezintă niște indicatori utilizați pentru estimarea impactului potențial și probabilitatea diferitor riscuri. Evaluările, deși nu sunt statistic reprezentative, reprezintă niște aproximări, reieșind din informația disponibilă (câte 4 estimări a unui indicator pentru fiecare an din cei 6 analizați vs realizarea acestui indicator).

*Impactul riscului* este:

***Jos*** – daca abaterea între estimări și date executate este mai mică de 1% din PIB

***Mediu*** - dacă abaterea între estimări și date executate este între 1% - 3% din PIB

***Ridicat*** - dacă abaterea intre estimări și date executate este mai mare de 3% din PIB

*Probabilitatea riscului* este:

***Joasă*** – dacă riscul se produce în mai puțin de 10% de cazuri

***Medie -*** dacă riscul se produce între 10% și 30% de cazuri

***Ridicată*** - dacă riscul se produce în mai mult de 30% de cazuri

Tabelele de mai jos prezintă tabloul riscurilor bugetar-fiscale aferente, cu o scurtă explicație a tipurilor acestora și o evaluare preliminară a importanței lor potențiale pentru Moldova (după caz).

### Tabelul 1. Riscuri bugetar-fiscale explicite

|  |  |  |  |
| --- | --- | --- | --- |
| **Risc** | **Natura riscului** | **Impactul potențial** | **Probabi-litatea** |
| **Șocuri macroeconomice** | Evoluții macroeconomice neprevăzute, care modifică perspectivele de creștere economică și alterează poziția financiară | Ridicat | Ridicată |
| **Estimarea veniturilor** | Nerealizarea veniturilor planificate deteriorează soldul bugetar | Mediu | Ridicată |
| **Cheltuieli neprevăzute** | Obligațiile legale sau presiunile politice duc la ajustarea cheltuielilor și deteriorarea soldului bugetar | Mediu | Ridicată |
| **Expunerea la datorie a sectorului public** | Evoluțiile neprevăzute ale pieței, modificările ratelor dobânzii sau ale cursului de schimb duc la creșterea datoriei și a costurilor asociate deservirii acesteia | Mediu | Ridicată |

În afară de riscurile explicite, bugetul poate fi expus și unor riscuri implicite care se prezintă mai jos.

### Tabelul 2. Riscuri bugetar-fiscale implicite (inclusiv obligații contingente)\*

|  |  |  |
| --- | --- | --- |
| **Risc** | **Natura riscului** | **Impactul potențial** |
| **Insolvența întreprinderilor de stat și societăților comerciale cu capital integral sau majoritar de stat** | Guvernul este obligat să salveze întreprinderile de stat și societăţile pe acţiuni cu cota statului aflate în insolvență | Ridicat |
| **Insolvența sectorul financiar** | Guvernul este obligat să salveze băncile ce prezintă importanță sistemică, aflate în insolvență | Ridicat |
| **Transferuri majorate către autoritățile locale** | Transferurile către autoritățile locale trebuie majorate pentru a se asigura prestarea serviciilor | Redus |
| **Plăți în cadrul parteneriatului public-privat (PPP)** | Plățile aferente PPP-urilor sunt mai mari decât se anticipase și decât sumele prevăzute | Redus |
| **Executarea garanțiilor acordate de stat***(cu excepția sectorului financiar)* | Guvernul este obligat să efectueze plăți în cadrul garanțiilor de stat acordate | Redus |
| **Sume insuficiente prevăzute pentru situații neprevăzute** | Hotărâri judecătorești, înțelegeri de soluționare a unor dispute, dezastre naturale, etc. generează costuri bugetare ce depășesc nivelul planificat | Redus |

*\*Notă. În cazul riscurilor implicite este dificil de a estima probabilitatea producerii riscului, deoarece datele disponibile în unele cazuri sunt foarte limitate și/sau nu permit acest lucru.Spre deosebire de riscurile explicite, evoluțiile din trecut nu oferă îndrumări relevante privind evoluțiile viitoare. De asemenea este greu de cuantificat numeric impactul potențial, acesta fiind doar estimatca fiind unul ridicat, mediu sau redus. Estimarea impactului pentru riscurile implicite este bazată pe aceleași criterii ca și cele explicite: jos- mai mic de 1% în PIB, mediu – 1-3% din PIB și ridicat - mai înalt de 3% din PIB.*

# Riscuri **bugetar-fiscale** explicite

## 1.1 Riscuri, asociate prognozelor macroeconomice

**Tendințe și evoluții recente**

Principalul risc macroeconomic pentru estimările bugetare este asociat unei creșteri mai mici a PIB comparativ cu cea prognozată. Astfel, prognoza *inexactă sau fluctuantă*influențează mult poziția bugetar-fiscală estimată.

Din 24 de observații prezentate mai jos, abateri mai mari de 3% din PIB au avut loc în 15 cazuri, fapt ce indică ***un grad înalt al riscului asociat estimărilor PIB*** (ca impact și ca probabilitate).

Prognozele PIB, efectuate pe parcursul ultimilor 6 ani, demonstrează o tendințăconstantă desubestimare a PIB nominal. În ce privește rata reală de creștere a PIB, prognoza a fost supraestimată numai în anii 2012 și 2015.În acești ani economia a fost perturbată de secetă, ceea ce a afectat esențial producția agricolă, iar în anul 2015 în afară de secetă un impact major l-a avut criza din sectorul bancar, care a determinat deprecierea monedei naționale.

Pe de altă parte, analiza prognozelor deflatorului PIB în această perioadă la fel indică o subestimare a acestuia, care poate fi explicată prin trecerea la regimul de țintire a inflației (5%+/-1,5% din anul 2012), astfel în prognoze utilizându-se ca reper nu atât prognoza, cit ținta acestui indicator.Ca rezultat, în caz că inflația realizată depășește ținta stabilită, cum a fost în anul 2015, aceasta explică subestimarea PIB nominal.

Este de menționat faptul că estimările din ultimii trei ani demonstrează o îmbunătățire în prognozarea PIB nominal, abaterile situându-se sub 5% din PIB.

***Graficul 1. Devierea prognozelor PIB comparativ cu realizarea acestuia\****



*\*Pentru fiecare an se prezintă deviereadintre prognozele efectuate în anii CBTM (3 ani: t-2, t-1, t),prognoza utilizată la aprobarea bugetului (t- buget)și valorile realizate de facto. Valorile pozitive înseamnă o supraestimare, iar cele negative – subestimare.*

Privit din perspectiva bugetului, subestimarea PIB areefecte directe asupra estimării veniturilor (în sensul subestimării acestora), a limitei soldului bugetar,permis de lege, fiind stabilit ca pondere în PIB, precum și asupra nivelului de îndatorare a țării (ca pondere în PIB).

**Prognozele PIB pe termen mediu**

Prognoza PIB pe termen mediu, aprobată prin CBTM 2018-2020[[1]](#footnote-2),prevede o creștere anuală a PIB nominal (în mediu) cu circa 9 la sută. Totodată, rata reală de creștere a PIB se prognozează la 3,5-4 la sută, iar deflatorul PIB situându-se în jur de circa 5%.Ținând cont de concluziile deduse mai sus, privind tendința din trecut de subestimare a PIB, există probabilitatea că creșterea PIB nominalpe termen mediu va fi mai mare decât a fost prognozat. Această concluzie este valabilă în condițiile absenței unor șocuri externe majore asupra economiei moldovenești.

***Graficul 2.Evoluția PIB, 2011-2020***



Pe de o parte o prognoză mai prudentăconduce la o estimare mai prudentă a veniturilor pe termen mediu, fără impact major asupra bugetului în cazul producerii unor șocuri externe. Pe de altă parte, o subestimare a indicatorilor bugetari subminează o alocare eficientăa resurselor în scopul dezvoltării economice și sociale.

**Atenuarea riscurilor**

Practica existentă pentru diminuarea riscurilor asociate estimărilor PIB în scopurile bugetare se realizează prin reestimarea periodică a prognozelor indicatorilor macroeconomici, conform calendarului bugetar de cel puțin 2 ori pe an, iar la necesitate și mai des.

Pe termen mediu și lung diminuarea riscurilor se va realiza prin îmbunătățirea și diversificarea metodelor de prognozare a indicatorilor macroeconomici, precum șicomparareaprognozelor cu cele produse de instituțiile specializate în elaborarea prognozelor economice.

## 1.2 Riscuri, asociate estimărilor veniturilor bugetare

**Tendințe și evoluții recente**

Prognoza veniturilor reprezintă un alt factor important în determinarea poziției fiscaleaunei țări. O supraestimare a veniturilor ar conduce la un deficit mai mare decât cel planificat. O subestimare a acestora ar limita deciziile de alocare a resurselor financiare și drept consecință ar influența indirect posibilitățile de dezvoltare economică și socială.

Prognoza veniturilor este influențată de prognozele indicatorilor macroeconomici, precum și de deciziile de politică în domeniul impozitelor și taxelor. Schimbările frecvente și semnificative în acest sens, contribuie la o volatilitate în estimarea veniturilor bugetare. Prognoza veniturilor fiscale depinde și de relația dintre fiecare tip de impozit (taxă) și baza acestuia. Pe parcursul ultimilor 16 ani raportul între creșterea veniturilor fiscale și a creșterii PIB nominal a fost de 1,2, fapt ce demonstrează că veniturile fiscale cresc mai repede decât PIB nominal.

Analiza prognozelor veniturilor agregate (ca % în PIB), efectuate pe parcursul ultimilor 6 ani, scoate în evidențăo tendință spresupraestimare a acestora, cu toate că abaterea în mediu pe această perioadă constituie 1,7%. Din 22 de observații prezentate mai jos, abateri mai mici decât 1% din PIB au avut loc în 9 cazuri, iar între 1 și 3 % din PIB în 8 cazuri, fapt ce indică ***un grad mediu spre scăzut al riscului asociat estimărilor veniturilor bugetare***. Abaterile prognozelor veniturilor (în sume nominale) de la executarea acestora,se încadrează, în ultimii 3 ani în limita de +/-6%.

***Graficul3. Devierea prognozelor veniturilor bugetare comparativ cu executarea acestora\****

******

Cu toate că analiza efectuată demonstrează o subestimare a PIB, fapt ce ar trebui să se manifeste în subestimarea veniturilor bugetare, acestea au demonstrat un trend invers, care se explică prin o abordare mai complexăîn estimarea veniturilor (bazată pe mai mulți indicatorimacroeconomici), precum și în impactul politicii de impozitare asupra estimării veniturilor, și nu în ultimul rând în supraestimarea intrărilor de granturi externe.

Este de menționat, că supra-estimarea veniturilor, mai ales în ultimii doi ani, a fost substanțial influențată de supraestimarea intrărilor de granturi externe. Șocul asociat suspendării finanțării externe a redus semnificativ din resursele planificate a fi obținute, și a rezultat în reduceri drastice de cheltuieli bugetare. Analiza prognozelor veniturilor ***cu excluderea granturilor***pentru ultimii doi ani, denotă o abatere maximă a acestora față de cele executate sub 2,6%.

Este firesc faptul că prognozele deviază de la realizările veniturilor bugetare. Important este ca aceste devieri să fie cât mai mici posibile, iar bunele practici internaționale stabilesc și unele criterii pentru abaterile menționate. La acest capitol conform ultimelor 2 sondaje PEFA[[2]](#footnote-3), Moldova s-a clasificat la cel mai înalt scor.

**Prognoza veniturilor bugetare pe termen mediu**

Prognozele pe termen mediu a veniturilor bugetare (ca pondere în PIB) denotă o încadrare a acestora în intervalul de 34-35% din PIB. Veniturile fără granturi se vor menține la nivel de circa 33,5% din PIB, iar reducerea prognozelor intrărilor de granturilor externe (ca sume nominale și ca % în PIB) se datorează incertitudinii accesului la granturi pentru suport bugetar. Ca urmare, estimările acestora reflectă o reducere de la 2,1% din PIB în 2017 la 0,6% din PIB către anul 2020. Prognozele pe termen mediu suntprudente, și pot fi revizuite în sensul ascendent, odată cu implementarea unor politici noi de impozitare, și /sau a unei clarități în privința intrărilor de granturi.

***Graficul 4. Evoluția veniturilor bugetare, % în PIB***



**Atenuarea riscurilor**

În caz că veniturile sunt supraestimate, practica obișnuită impune măsuri de administrare fiscală mai stricte pe cât este posibil și/sau recurgerea la reduceri de cheltuieli (blocare de cheltuieli) mecanism prevăzut de Legea nr. 181/2014 privind finanțele publice si responsabilități bugetar-fiscale.

În caz că veniturile sunt subestimate, se poate recurge la majorare de cheltuieli bugetare (cu păstrarea sau reducerea deficitului), sau o altă abordare ar fi promovarea unei politici contra-ciclice, ce ar însemna economisirea supra încasărilor pentru ca acestea să fie utilizate în bugetele ulterioare, fără a recurge la împrumuturi.

## Riscuri, asociate estimărilor cheltuielilor bugetare

**Tendințe și evoluții recente**

Prognoza cheltuielilor bugetare se bazează pe estimarea cheltuielilor pentrumenținerea obligațiilor deja asumate, politicilorsociale, salariale, investiționale în curs de realizare, precum și propuneri de politici noi, care sânt sau urmează a fi implementate.

Prognoza cheltuieliloreste influențată de prognozele indicatorilor macroeconomici, prognoza veniturilor, nivelul de deficit,precum și de deciziile de politică în domeniul cheltuielilor (politici salariale, sociale, etc.). Schimbările frecvente și semnificative în acest sens, contribuie la o volatilitate în estimarea cheltuielilor bugetare.

Analiza prognozelor cheltuielilor agregate (ca % în PIB), efectuate pe parcursul ultimilor 6 ani, nu scoate în evidență o supraestimare sau subestimare constantă a acestora. Din 22 de observații prezentate mai jos, abateri mai mici decăt 1% din PIB au avut loc în 8 cazuri, iar între 1 și 3 % din PIB în 10 cazuri, fapt ce indică ***un impact de grad mediu spre scăzut al riscului asociat estimărilor cheltuielilor bugetare***. În general, estimarea cheltuielilor este un rezultat ce derivă din estimarea resurselor bugetare (veniturilor și a surselor de finanțare a deficitului bugetar).

***Graficul 5.Devierea prognozelor cheltuielilor bugetare comparativ cu executarea acestora\****

******

Reforme majore cu impact semnificativ asupra cheltuielilor în perioada de referință nu au avut loc, iar raționalizarea cheltuielilor a fost dictată de evoluția cadrului de resurse.Cele mai mari supraestimari ale cheltuielilor bugetare au avut loc in anii 2015-2016, cînd in rezultatul crizei bancare, s-au redus drastic veniturile proprii ale bugetului, precum și sursele externe de finanțare a deficitului în rezultatul suspendării finanțării din partea partenerilor de dezvoltare. În rezultat au fost reduse cheltuielile bugetare, fiind finanțate doar cele prioritare.

Concomitent cu reducerile de cheltuieli care au avut loc, în anul 2015 au crescut semnificativ arieratele[[3]](#footnote-4) la cheltuieli ale bugetului, în special a celui de stat – până la 0,6% în PIB (1,8% din suma totală de cheltuieli).

În anul 2015 în rezultatul suspendării finanțării externe din partea donatorilor externi, care a durat din anul 2015 până în august 2016, au crescut semnificativ datoriile bugetului față de furnizorii de mărfuri și servicii (arieratele bugetare). Dacă în anii 2011-2014 arieratele au fost nesemnificative (0,2-0,6% din suma cheltuielilor), la sfârșitul anului 2015 acestea au ajuns la 743,5 mil.lei (1,8% din suma cheltuielilor, 0,6% din PIB). Din acestea, arieratele bugetului de stat au constituit - 657,7 mil.lei (0,5% din PIB), iar arieratele bugetelor locale – 85,8 mil.lei (0,1% din PIB).

Este de remarcat faptul, că spațiul fiscal (cheltuielile pentru politici noi asupra cărora Guvernul poate lua decizii) este foarte limitat, deoarece cheltuielile deja angajate constituie mai mult de 90% din cheltuielile totale, fapt ce lasă foarte puțin spațiu pentru implementarea politicilor noi.

**Prognoza cheltuielilor pe termen mediu**

Prognozele pe termen mediu a cheltuielilor bugetare (ca pondere în PIB) denotă o încadrare a acestora în intervalul de 37% din PIB și au o tendință ușor descrescătoare, ca urmare a reducerii deficitului bugetar de la 3% în PIB până la 2,5% în PIB. Având în vedere constatările privind o subestimare a veniturilor pe termen mediu, volumul cheltuielilor poate fi revizuit în creștere, odată cu revizuirea corespunzătoare a veniturilor.

***Graficul 6. Evoluția cheltuielilor bugetare, % în PIB***



**Atenuarea riscurilor**

Legea privind finanțele publice și responsabilitatea bugetar-fiscală 181/2014, prevede un mecanism de corectare a cheltuielilor bugetare în caz că acestea sunt supraestimate (prevenirea deficitului mai mare decât cel planificat, în rezultatul reducerii veniturilor). Acesta constăîn blocarea prealabilă a cheltuielilor, pentru cel mult 2 luni, în perioada în care se recurge la reducerea cheltuielilor. În această perioadă sunt finanțate doar cheltuielile prioritare, care la fel sânt specificate în lege (deservirea datoriei de stat, salarii, pensii, indemnizații sociale, ș.a.). În cazul subestimării cheltuielilor acestea pot fi revizuite în sensul majorării, fără a admite depășirea deficitului.

Revizuirea politicilor existentear rezulta într-o utilizare mai eficientă a cheltuielilor, și ar permite utilizarea resurselor limitate pentru implementarea politicilor de cheltuieli noi.

## Riscuri, asociate managementului datoriei de stat

**Tendințe și evoluții recente**

Riscurile aferente managementului datoriei de stat sunt abordate detaliat în cadrul Programului „Managementul datoriei de stat pe termen mediu” aprobat anual de către Guvern şi publicat pe pagina web oficială a Ministerului Finanțelor. Astfel, scenariile de şoc identificate în acest document strategic evidenţiază, printre altele, riscul valutar drept cel mai semnificativ risc ce ar putea crea, în caz de materializare, presiuni semnificative asupra bugetului de stat, având în vedere că datoria de stat externă denominată în valută străină deţine ponderea majoritară înportofoliul datoriei de stat. De asemenea, riscul ratei de dobândă tinde să se evidenţieze, din perspectiva înlocuirii după caz a finanţării externe cu valori mobiliare de stat (VMS) emise pe piaţa internă care sunt preponderent caracterizate de maturitate redusă, fapt ce presupune refixarea frecventă a ratei de dobândă aferentă.

Analiza prognozelor soldului datoriei de stat (ca % în PIB), demonstrează o tendință de subestimare a acestora, în special a estimărilor în cadrul CBTM. Totodată în ultimii doi ani estimarea efectuată la proiectul bugetului a fost supraestimată. Din 22 de observații prezentate mai jos, abateri mai mari de3% din PIB au avut loc în 16 cazuri, iar între 1 și 3% din PIB în 3 cazuri, fapt ce indică ***un grad ridicat al riscului asociat estimărilor datoriei de stat.*** Abaterile prognozelor soldului datoriei de stat demonstrează aceeași tendință de subestimare.

**Graficul 7.Devierea prognozelor soldului datoriei de stat comparativ cu executarea acestuia**



Deprecierea monedei naţionale pe parcursul anului 2015 reprezintă cauza principală a unei subestimări a soldului datoriei de stat (cu peste 10% în PIB) în toate estimările din CBTM, iar supraestimarea (cu 2,8% în PIB)a soldului în bugetul aprobat al aceluiași an se explică prinsistarea asistenţei externe în acel an.

Cauzele indicate mai sus sunt valabile și pentru abaterile pentru anul 2016. Un alt factor al creșterii soldului datoriei în acel an a fost emisiunea în 2016 a obligațiunilor de stat în vederea executării de către Ministerul Finanțelor a obligațiilor de plată derivate din garanțiile de stat,acordate pe parcursul anilor 2014 şi 2015 celor trei bănci aflate în proces de lichidare.Drept rezultat,datoria de stat internă s-a majorat cu circa 10,0% în PIB.

Pe parcursul ultimilor 5 ani se observă preponderent o uşoară supraestimare (0,1-0,2% din PIB) a cheltuielilor planificate aferente serviciului datoriei de stat, fapt ce se explică prin aplicarea provizioanelor care ar putea fi utilizate pentru plata dobânzilor şi comisioanelor în caz de deprecierea monedei naţionale sau de o neaşteptată majorare a ratelor de dobândă pe piaţa locală sau externă. Totodată, este de menţionat că în anii 2011 şi 2016 sumele planificate în legea bugetului pentru anul respectiv au fost foarte aproape de sumele executate de facto. În anul 2016, acest fapt se explică prin aprobarea tardivă (iulie 2016) a legii bugetului de stat pe anul 2016.

**Prognoza pe termen mediu**

Pe perioada 2018-2020, se estimează că soldul datoriei de stat se va situa sub 40% din PIB, menţinând aproximativ aceeaşi structură conform reşedinţei creditorilor (datorie internă vs datorie externă). Cheltuielile pentru serviciul datoriei de stat pe termen mediu vor atinge în mediu 1,2% din PIB şi 5,5% din veniturile bugetului de stat cu excepţia granturilor.

**Tabelul 3. Evoluția solduluidatoriei de stat și a garanțiilor de stat**

*(% în PIB)*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **2011** | **2012** | **2013** | **2014** | **2015** | **2016[[4]](#footnote-5)** | **2017** | **2018** | **2019** | **2020** |
| Total Datorie de stat, inclusiv: | 23,3% | 24,0% | 23,4% | 24,5% | 27,3% | 37,6% | 38,4% | 39,0% | 39,7% | 39,9% |
| *Externă* | *16,3%* | *17,0%* | *16,8%* | *18,2%* | *21,4%* | *21,7%* | *22,7%* | *24,4%* | *24,2%* | *23,2%* |
| *Internă* | *7,1%* | *7,0%* | *6,6%* | *6,3%* | *5,9%* | *15,9%* | *15,7%* | *14,7%* | *15,5%* | *16,7%* |
| Garanţii de stat | 0,07% | 0,04% | 0,02% | 5,76% | 11,17% | 0,0% | 0,0% | 0,3% | 0,3% | 0,3% |

Ultimul Raport al Fondului Monetar Internațional (FMI)[[5]](#footnote-6) în care se analizează sustenabilitatea datoriei, menţionează că datoria publică şi public garantată prognozată, raportată la PIB, conform scenariului de bază, urmează să se majoreze cu câte cca 1 p.p. pe an până în 2018, menţinând apoi un ritm descrescător, astfel, reflectând un ritm durabil de majorare. Toate scenariile alternative utilizate de către FMI în procesul de analiză a sustenabilităţii datoriei, indică faptul că valoarea prezentă a datoriei publice şi public garantate rămâne mult sub nivelul de referinţă de 74%[[6]](#footnote-7) din PIB.

**Atenuarea riscurilor**

Întru atenuarea riscului valutar şi riscului ratei de dobândă aferente datoriei de stat, Ministerul Finanţelor monitorizează în permanenţă evoluţia ratei oficialede schimb a monedei naţionale în raport cu valutele în care este denominată datoria de stat externă şi evoluţia ratelor dobânzii de referinţă aferente datoriei de stat (Libor 6 luni, Euribor 6 luni, Rata de bază a BNM aplicată la principalele operațiuni de politică monetară pe termen scurt). Șiaplică provizioane la estimarea soldului datoriei de stat şi a cheltuielilor de deservire a acesteia, în caz de fluctuaţii semnificative a indicatorilor sus-menționați.

Totodată, în scopul de a îmbunătăți gestionarea datoriei de stat și a reduce riscul de refinanțare a datoriei de stat și riscurile legate de lichidități, Ministerul Finanțelor va crea și menține pe termen mediu o rezervă de lichidități (cash buffer). Rezerva dată nu va implica costuri adiționale pentru deservirea datoriei de stat și nu va putea fi utilizată pentru finanțarea deficitului bugetar.

În vederea diminuării riscurilor operaționale aferente estimărilor privind soldul datoriei de stat, practica existentă, precum şi Programul”Managementul Datoriei de stat pe termen mediu (2017-2019)”, presupune utilizarea versiunii actualizate a sistemului informaţional DMFAS 6 de gestionare a datoriei, cu validarea periodică a bazei de date, în procesul de estimare a evoluţiei datoriei.

# Riscuri **bugetar-fiscale** implicite

## Riscuri, asociate bugetelor locale

### *Riscurile asociate bugetelor APL sunt de diversă natură și pot fi atât implicite, cât și explicite, dar pentru a crea o imagine completă aspra situației în domeniul APL, acestea sunt prezentate într-un singur capitol. În prezenta Notă, riscurile asociate bugetelor locale sunt prezentate separat. Pe viitor se propune identificarea posibilelor corelări între aceste riscuri și o prezentare din perspectiva impactului potențial a diferitor riscuri.*

*Privite în parte, fiecare domeniu care ar putea reprezenta un risc pentru bugetele locale, și implicit pentru bugetul de stat,* ***acestea nu reprezintă un impact semnificativ****. Însă multitudinea acestor domenii, ar putea crește riscul per ansamblu pentru bugetele locale. Anume din aceste considerente, un management prudent al fiecărui sector, și implementarea măsurilor de atenuare a riscurilor ar reduce la minimum impactul acestor riscuri.*

### 2.1.1. Prognoza transferurilor către APL

În perioada 2011-2016 ritmul mediu anual de creștere a volumului veniturilor totale ale bugetelor locale constituie9,6%, pe când ritmul mediu de creștere a volumului transferurilor de la bugetul de stat constituie 20,1%. Drept rezultat, are loc o redimensionare a structurii părții de venituri a bugetelor locale prin creșterea ponderii transferurilor cu 11,8 puncte procentuale (de la 56,8% în 2011 la 68,6% în 2016) în detrimentul veniturilor autonome (venituri proprii și venituri partajate). Disparitatea în cauză este și mai mare în anul 2017 urmare a majorării volumului transferurilor de la bugetul de stat destinate infrastructurii drumurilor publice locale.

Transferurile de la bugetul de stat către bugetele autorităților publice locale reprezintă 68,6% din veniturile acestor bugete. În acest sens o supraestimare/subestimare a acestora reprezintă un risc semnificativ atât pentru bugetul de stat, cât și pentru bugetele locale.

Analiza prognozelor transferurilor către bugetele locale ca % în PIB, și ca sume nominale, efectuate pe parcursul ultimilor 6 ani, denotă o tendință clară de subestimare a acestora. Abateri mai mici de 1% în PIB se atestă în 19 din 22 de observații, ce denotă ***un impact scăzut al riscului*** (sub/supraestimarea volumului de transferuri), ***și o probabilitate înaltăde subestimare a transferurilor***. Cele mai semnificative subestimări au avut loc pentru anii 2014 și 2015 și se datorează reformării din anul 2014 a sistemului de relații interbugetare, cu revizuirea veniturilor partajate între bugetul de stat și bugetele locale și preluării finanțăriide către bugetul de stat a învățământului preșcolar, primar, secundar general, special și complementar și a unor competențe delegate (asistența socială, paza depozitelor cu pesticide etc.).

***Graficul 8. Devierea prognozelor transferurilor către APL comparativ cu executarea acestora***

******

Totodată, formula existentă de calcul a transferurilor (cu destinație generală și specială pentru învățământ, asistență socială și infrastructura drumurilor) către bugetele locale a contribuit la o prognoza mai bună a transferurilor per total. O supra/subestimare a transferurilor poate avea loc în cazul unor schimbări în sistemul de relații interbugetare, care pe termen mediu nu se preconizează, iar impactul estimat ar unor posibileschimbări, similare celor care au avut loc în trecut, este unul sub 2,5% din PIB, abateri fiind înregistrate în anii 2014 și 2015.

***Graficul9. Evoluția transferurilor de la bugetul de stat către bugetele locale***

### 2.1.2. Arierate la cheltuieli

**Situația curentă**

Pe parcursul anilor 2011-2016, arieratelebugetelor locale au înregistrat o dinamică neuniformă. Deși acestea au fost nesemnificative (0,4-1,8% din volumul cheltuielilor), a fost manifestată o tendință de existență permanentă a acestora și o ușoară creștere ca pondere în volumul total de cheltuieli ale APL.

Ținând cont că, autoritățile publice locale sunt independente și bugetele lor se execută în condiții de autonomie financiară, Ministerul Finanțelor nu poate interveni asupra impunerii achitării arieratelor formate. Decizia de efectuare a cheltuielilor, inclusiv de achitare a arieratelor, aparține exclusiv autorităților publice locale.

Principalele cauze de formare a arieratelor sunt: insuficiența alocațiilor bugetare, neîncasarea integrală a veniturilor colectate/proprii planificate, repartizarea incorectă a limitelor de alocații la planificarea bugetului, nefinanțarea lucrărilor de reparații și investiții capitale de către Fondul de eficiență energetică și Fondul ecologic.

Existența arieratelor denotă o acumulare de cheltuieli efectuate dar nefinanțate, care ar putea pune o povară asupra executării unor bugete locale în următorii ani. Impactul acestor arierate asupra bugetelor locale comportă ***un risc fiscal redus*** ca pondere în suma totală a cheltuielilor și ca pondere în PIB, însă existența permanentă a arieratelor impune întreprinderea unor măsuri în sensul neadmiterii lor.

***Graficul 10. Evoluția arieratelor la cheltuieli ale APL***

**Măsuri de atenuare a riscurilor**

În scopul reducerii arieratelor:

* au fost propuse completări la articolul 67 al Legii finanțelor publice și responsabilității bugetar-fiscale nr.181/ 2014, prin care s-au stabilit reglementări de achitare aarieratelor în mod prioritar.
* a fost modificat Ordinulministrului finanțelor cu privire la aprobarea Planului de conturi contabile în sistemul bugetar şi a Normelor metodologice privind evidenţa contabilă şi raportarea financiară în sistemul bugetar nr. 216din28.12.2015. Aceste modificări se referă la introducerea unui formular privind vechimea arieratelor, care va fi automatizat în sistemul informațional de management financiar (SIMF), ce va permite pe viitor o monitorizare și o analiză mai detaliată a arieratelor, și întreprinderea măsurilor de reducere a acestora.

### 2.1.3. Recreditarea și garanțiile acordate de la bugetul de stat APL

**Situația curentă**

Începând cu anul 2004 și pînă în prezent au fost implementate diverseproiecte investiționale în teritoriu în domeniul energetic, construcția locuințelor sociale și dezvoltarea serviciilor de aprovizionare cu apă și canalizare, finanțate din surse externe prin operațiunea de recreditare de stat. Astfel, 26 de autorități publice locale (APL) au beneficiat de împrumuturi recreditate în cadrul proiectelor investiționale. Soldul datoriilor APL la situația din 30.09.2017 constituia 739,7 mil. lei (0,5% din PIB), inclusiv datoria cu termen de achitare expirat – *15,9 mil. lei* sau 2,1% din volumul total al soldului datoriei (0,01% din PIB).

Totodată, APL au emis garanții în cadrul proiectelor investiționale. Soldul garanțiilor emise de APL la situația din 30.09.2017 constituie suma de 506,9 mil lei ( 0,3% din PIB)

Astfel, riscurile bugetar-fiscale identificate aferente recreditării APL și acordării garanțiilor de către acesteasunt:

* riscul de schimb valutar;
* estimări nerealiste a veniturilor la adoptarea deciziei de angajare a împrumutului;
* supra-îndatorarea bugetelor locale;
* insolvența Regiilor Apă-Canal, beneficiari de împrumuturi recreditate, garantate de APL;

Pe parcursul anilor 2018-2020 se planifică creșterea mijloacelor financiare îndreptate pentru recreditarea APL de la 26,5 mil. lei în 2018 pînă la 170,54 mil. lei în 2020 (de la 0,01% din PIB în 2018 până la 0,1% din PIB în 2020), aceasta fiind implementată prin intermediul proiectelor finanțate din surse externe.

**Măsuri de atenuare a riscurilor**

* revizuirea cadrului normativ regulator privind angajarea și deservirea împrumuturilor de către APL, cu accent pe sustenabilitatea bugetelor locale, îmbunătățirea disciplinei și transparenței fiscale.
* analiza riguroasă ex-ante de către Ministerul Finanțelor și evaluarea ex-post angajării împrumuturilor de către APL.

### 2.1.4. Riscurile asociate întreprinderilor municipale

**Situația curentă**

Pe parcursul anilor 2004-2013 în cadrul implementării proiectelor investiționale în domeniul dezvoltării serviciilor de aprovizionare cu apă și de canalizare, 8 Regii Apă-Canal (întreprinderi municipale și/sau societăți comerciale cu capital integral sau majoritar municipal) au beneficiat de finanțare prin operațiunea de recreditare de stat din surse externe la condiții financiare avantajoase. Suma împrumuturilor recreditate în acest scop constituie cca 19,0 mil. dolari SUA.

În pofida acestui fapt, Regiile Apă-Canal întâmpină greutăți la rambursarea împrumuturilor contractate și solicită restructurarea acestora. Motivele principale invocate fiind, neajustarea la timp a tarifului pentru serviciile de aprovizionare cu apă și canalizare, pierderi de apă în rețea, deprecierea monedei naționale în anii 2014-2015 etc. Astfel, la situația din 30.09.2017 soldul datoriilor întreprinderilor municipale pe împrumuturile recreditate constituia circa 281,4 mil. lei (0,2% din PIB), inclusiv datoriile cu termen de achitare expirat – 19,2 *mil.lei* sau 6,8% din volumul total al soldului (0,01% din PIB).

În afară de aceasta, la data de 30 iulie 2014 a fost semnat Acordul de împrumut între Republica Moldova și Banca Europeană pentru Reconstrucție și Dezvoltare (BERD) în sumă de 10,0 mil. Euro în vederea realizării *Proiectului Apă Nord Moldova,* care urmează a fi co-finanțat de Banca Europeana de Investiții și Fondul Investițional de Vecinătate. Până la momentul actual procesul de implementare a proiectului nu a fost inițiat, dat fiind faptul că nu au fost îndeplinite condițiile Acordului, inclusiv reglementarea datoriilor istorice ale ÎS ”Acva-Nord” și ÎM ”Regia Apă-Canal Bălți”în sumă de *94,0 mil. lei.*

Situațiile descrise mai sus reprezintă ***riscuri bugetar-fiscale directe pentru bugetul de stat***, deoarece aceste împrumuturi de stat externe au fost contractate de către Republica Moldova și sunt rambursate din bugetul de stat, indiferent de onorarea obligațiunilor financiare angajate de către beneficiarii recreditați prin operațiunea de recreditare.

**Măsurile de atenuare a riscurilor descrise** impun implicarea autoritățile publice locale în redresarea situației economico-financiare a operatorilor apă-canal, revizuirea tarifelor pentru serviciile de aprovizionare cu apă și canalizare.

## 2.2 Riscuri, asociate întreprinderilor de statși societăților comerciale cu capital integral sau majoritar de stat

**Tendințe și evoluții recente**

Pentru a evaluariscurilebugetar-fiscale asociate întreprinderilor de stat și societăților comerciale cu capital integral sau majoritar de stat (în continuare – societăți pe acțiuni), au fost supuse analizei rezultatele financiare, obținute în anul2016 a:

* 181 întreprinderi de stat;
* 24 societăţi pe acțiuni cu capital majoritar de stat (50%+1 acțiune);
* 13 societăţi pe acțiunicu capital integral de stat (100% cota statului).

În rezultatul activității în anul 2016, entitățile economice cu capital de stat supuse analizei au înregistrat, în ansamblu,profit net în mărime de 196,2 mil. lei, spre deosebire de pierderile nete în mărime de 1201,9 mil. lei înregistrate în anul 2015. În particular, din totalul entităților analizate, *134 entități sau 61,5% au activat cu profit* în anul 2016, suma căruia a constituit 464,7 mil. lei, iar *81 entități cu capital de stat sau 37,1% din entități au activat cu pierderi*, suma cărora a constituit 268,5 mil. lei.Principalii indicatori agregați se prezintă în tabelul de mai jos.

**Tabelul 4. Indicatorii economico-financiari generalizați ai întreprinderilor de stat și societăților pe acțiuni, înregistrați în anul 2016**

mil. lei

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| ***Indicatori*** | ***Întreprinderi de stat*** | | | ***Societăți pe acțiuni*** | | | | ***Total*** | | |
| ***2015*** | | ***2016*** | | ***2015*** | | ***2016*** | | ***2015*** | ***2016*** | |
| Venituri totale | 7532,2 | 8371,0 | | 13957,9 | | 13592,1 | | **21490,1** | | **21963,1** |
| Costuri și cheltuieli totale | 8251,6 | 8347,5 | | 14440,4 | | 13419,4 | | **22692,0** | | **21766,9** |
| **Profit net/pierdere netă** | **-719,4** | **23,5** | | **-482,5** | | **172,7** | | **-1201,9** | | **196,2** |
| Active, *la situația din 31.12* | 22383,5 | 23282,0 | | 17171,9 | | 17438,7 | | **39555,4** | | **40720,7** |
| Datorii, *la situația din 31.12* | 7650,2 | 6675,1 | | 7177,8 | | 7377,2 | | **14828,0** | | **14052,3** |
| Capital propriu, *la situația din 31.12* | 14733,3 | 16606,9 | | 9994,1 | | 10061,5 | | **24727,4** | | **26668,4** |

Unele din entitățile economice cu capital de stat analizate înregistrează o situație financiară dificilă. Astfel, 61 entități înregistrează o depășire a capitalului social față de capitalul propriu, din care *19 entități înregistrează*, conform situației de la finele anului 2016, o *valoare negativă a capitalului propriu* (spre deosebire de 14 entități în anul 2015). Apariția valorii negative a capitalului propriu confirmă o stare de criză, când entitatea nu dispune de surse proprii pentru formarea imobilizărilor şi activitatea acesteia în mare parte se finanţează din contul surselor împrumutate. Depășirea capitalului social față de capitalul propriu indică asupra faptului că entitatea, pe parcursul mai multor perioade, înregistrează pierderi din activitatea desfășurată.

În tabelul 5 se prezintă 15 entități cu capital de stat, ale căror active reprezintă *75,7%* din activele totale ale tuturor agenților economici analizați, înregistrate în anul 2016, venituri – *79,2%* din veniturile totale ale entităților analizateși datorii – *79,4%* din suma datoriilor totale ale entităților analizate. Din entitățile evidențiate în tabel, 4 entități înregistrează pierderi nete, din care 2 societăți pe acțiuni din sectorul termoenergetic, 1 întreprindere de stat din domeniul transportului feroviar și 1 întreprindere din domeniul industriei.

**Tabelul 5. Indicatorii economico-financiari aferenți activității unor întreprinderi de stat și societăți pe acțiuni, înregistrați în anul 2016**

mil. lei

| ***Denumirea entității*** | ***Venituri totale*** | ***Profit net (pierdere netă)*** | ***Active*** | ***Capital propriu*** | ***Profit pînă la impozitare/ Active*** | ***Rata lichidității curente, > 1*** | ***Coef. de autonomie, >0,5*** |
| --- | --- | --- | --- | --- | --- | --- | --- |
| Î.S. „Moldelectrica” | 583,9 | 5,6 | 1469,4 | 1127,0 | 0,66 | 2,02 | 0,77 |
| Î.S. „Fabrica de Sticlă din Chişinău” | 266,9 | -13,6 | 427,3 | 379,5 | -2,66 | 19,63 | 0,89 |
| Î.S. Compania Aeriană „AIR Moldova” | 2582,4 | 8,6 | 1124,3 | 116,0 | 0,77 | 0,41 | 0,10 |
| Î.S. „Calea Ferată din Moldova” | 975,9 | -53,2 | 3483,3 | 2823,5 | -1,70 | 0,85 | 0,81 |
| Î.S. „Administrația de Stat a Drumurilor” | 631,6 | 0,9 | 9019,8 | 7009,9 | 0,02 | 2,08 | 0,78 |
| Î.S. „Poșta Moldovei” | 390,6 | 10,5 | 315,1 | 74,9 | 3,66 | 0,93 | 0,24 |
| S.A. „Combinatul de Vinuri Cricova” | 237,6 | 15,9 | 568,3 | 263,0 | 2,94 | 3,02 | 0,46 |
| S.A. „CET-Nord” | 252,5 | -52,9 | 617,4 | 277,6 | -8,36 | 0,71 | 0,45 |
| S.A. „Metalferos” | 752,9 | 32,8 | 340,9 | 339,1 | 10,98 | 163,9 | 0,99 |
| S.A. „Red Nord” | 382,0 | 61,9 | 954,9 | 871,0 | 7,62 | 1,21 | 0,91 |
| S.A.„Termoelectrica” | 2467,6 | -72,0 | 5248,6 | 1735,1 | -1,40 | 8,83 | 0,33 |
| S.A. „RedNord-Vest” | 238,1 | 30,0 | 492,7 | 277,9 | 6,57 | 0,36 | 0,56 |
| S.A. „EnergoCom” | 3491,1 | 20,1 | 443,0 | 36,1 | 5,02 | 1,09 | 0,08 |
| S.A. „Furnizarea Energiei Electrice Nord” (S.A. „FEE Nord”) | 1866,6 | 38,8 | 193,6 | -7,1 | 21,0 | 0,89 | -0,04 |
| S.A. „Moldtelecom” | 2267,7 | 72,6 | 6107,7 | 4324,9 | 1,36 | 0,32 | 0,71 |

Din entitățile evidențiate în tabel,7 entități,în anul 2016 înregistrează o rată a lichidității curente[[7]](#footnote-8) (active curente/datorii curente) sub nivelul minim recomandat de 1, fapt care poate genera dificultăți de onorare a datoriilor curente. Concomitent, 7 entități din cele analizate, înregistrează un coeficient de autonomie[[8]](#footnote-9) (capital propriu/ total pasive) mai mic de nivelul optim de 0,5, ceea ce indică asupra unui grad scăzut de autonomie financiară. În același timp, S.A. „FEE Nord” înregistrează un capital propriu și un coeficient de autonomie negativ. Prin urmare, entitățile a căror indicatori nu se încadrează în limitele recomandate înregistrează un risc semnificativ de insolvabilitate, fiind necesar în cazul dat, întreprinderea măsurilor de redresare a situației economico-financiare.

Spre deosebire de anul 2015, situația economico-financiară a entităților evidențiate în tabel per general s-a îmbunătățit în anul 2016, fiind înregistrat fie profit net comparativ cu pierderile obținute în anul 2015, fie o diminuare a pierderilor nete, dat fiind optimizarea cheltuielilor și ajustarea tarifelor (în special în domeniul energetic).

Este de remarcat că S.A. „Moldovagaz” nu este inclusă în sfera de analiză, întrucît cota statului în capitalul social al acesteia este mai mică de 50%. Cu toate acestea, se atestă că datoriile societății, la situația din 31.12.2016,constituie 15,16 mlrd. lei, inclusiv față de părțile afiliate – 11,86 mlrd. lei. De asemenea, capitalul propriu al S.A. „Moldovagaz”, la finele anului 2016, a înregistrat o valoare negativă de 3,13 mlrd. lei, iar pierderea neacoperită a anilor precedenți a constituit 4,83 mlrd. lei. Cu toate acestea, în rezultatul activității economico-financiare în anul 2016, societatea a obținut profit net de circa 0,3 mlrd. lei, urmare ajustării tarifelor. Așadar, în condițiile unei lichidități curente de 0,46 unități la situația din 31.12.2016 și a unui coeficient de autonomie negativ (-0,26 unități), se atestă o situație economico-financiară dificilă la această entitate, existând riscul considerabil de neonorare a obligațiilor asumate.

**Relațiile întreprinderilor de stat și societăților pe acțiuni cu bugetul de stat.**

**Prognozele pe termen mediu.**

Pe parcursul anilor 2014-2017, au fost efectuate *plăți bugetare către întreprinderile de stat şi societăţile pe acţiuni*, sub formă de subvenții, aport la capitalul social, acordare de împrumuturi recreditate din surse externe prin intermediul Ministerului Finanțelor. Subvențiile sunt oferite în mare parte entităților din domeniul teatral-concertistic,pentru compensarea cheltuielilor (circa 50% din totalul subvențiilor). De asemenea, pentru anul 2017 sunt prevăzute plăți din bugetul de stat preponderent întreprinderilor de stat, pentru realizarea comenzii de stat pentru fabricarea mijloacelor ajutătoare tehnice destinate persoanelor cu dezabilități, pentru trasabilitatea animalelor și mentenanța sistemelor informaționale agricole, pentru dezvoltarea sectorului zootehnic genetic și pentru susținerea întreprinderilor care implementează politicile statului în domeniul cadastral și funciar.

Plățile întreprinderilor de stat și societăților pe acțiuni către bugetul de stat, sub formă de defalcări/ dividende, dobânzi și rambursări de împrumuturi sunt inferioare plăților din buget către aceste entități fapt care a condiționat înregistrarea unei cifre nete negative în acest sens. Cu toate acestea, plățile entităților în buget înregistrează o ușoară tendință de majorare în anul 2017 comparativ cu perioadele precedente.

În perioada anilor 2014-2017 nu au fost acordate garanții de stat întreprinderilor de stat și societăților pe acțiuni, la contractarea creditelor. La momentul actual, are loc rambursarea garanțiilor pentru împrumuturile contractate până în anul 1999.De asemenea, nu se preconizează oferirea *garanțiilor de stat* pentru perioada anilor 2018-2020.

Începând cu anul 1992 și până în prezent au fost recreditate6 întreprinderi de stat prin intermediul proiectelor investiționale, finanțate din surse externe. La situația din 30.09.2017 datoriile acestora se cifrează la cca 797,7 mil. lei (0,5% din PIB), dintre care datoriile cu termen de achitare expirat în sumă de 88,3 mil. lei sau 11,1% (0,06% din PIB).Un sumar al plăților bugetare nete, efectuate în perioada 2014-2016, și o prognoză a acestora pentru perioada 2017-2020se prezintă în tabelul 6.

**Tabelul 6. Plăți bugetare aferente întreprinderilor de stat și societăților pe acțiuni ,** mil. lei

| **Nr.** | **Indicatori** | **2014** | **2015** | **2016** | **2017\*** | **2018\*** | **2019\*** | **2020\*** |
| --- | --- | --- | --- | --- | --- | --- | --- | --- |
| **I.** | **Plăți de la buget către Î.S. și S.A. sub formă de:** | | | | | | | |
| **I.1** | * **Subvenții, total** | **209,8** | **167,9** | **181,9** | **245,2** | **216,9** | **220,6** | **220,7** |
|  | inclusiv: |  |  |  |  |  |  |  |
|  | Î.S. | 206,9 | 167,7 | 180,1 | 243,4 | 215,1 | 218,8 | 218,9 |
|  | S.A. | 2,9 | 0,2 | 1,8 | 1,8 | 1,8 | 1,8 | 1,8 |
| **I.2** | * **Aport la capitalul social, total** | **19,0** | **-** | **14,82** | **12,5** | **-** | **-** | **-** |
|  | inclusiv: |  |  |  |  |  |  |  |
|  | Î.S. | 19,0 | - | 14,8 | 12,5 | **-** | **-** | **-** |
|  | S.A. | - | - | 0,02 | - | **-** | **-** | **-** |
| **I.3** | * **Împrumuturi, total** | - | **38,5** | **306,8** | **570,4** | **1175,5** | **777,1** | **875,8** |
|  | inclusiv: |  |  |  |  |  |  |  |
|  | Î.S. | **-** | - | 22,9 | 218,9 | 1028,1 | 722,9 | 875,8 |
|  | S.A. | - | 38,5 | 283,9 | 351,5 | 147,4 | 54,2 | - |
| **I.4** | **TOTAL (I.1+I.2+I.3):** | **228,8** | **206,4** | **503,52** | **828,1** | **1392,4** | **997,7** | **1096,5** |
| **II.** | **Plăți de la Î.S. și S.A. în bugetul de stat, sub formă de:** | | | | | | | |
| **II.1** | * **Defalcări și dividende, total** | **127,5** | **133,9** | **124,4** | **160,6** | **97,8** | **100,0** | **100,0** |
|  | inclusiv: |  |  |  |  |  |  |  |
|  | defalcări din profitul Î.S. | 41,5 | 63,2 | 48,1 | 41,0 | 28,0 | 30,0 | 30,0 |
|  | dividende aferente cotei statului în S.A. | 86,0 | 70,7 | 76,3 | 119,6 | 69,8 | 70,0 | 70,0 |
| **II.2** | * **Rambursări de împrumuturi și dobânziaferente, total (II.2.1+II.2.2)** | **66,36** | **66,29** | **69,21** | **90,47** | **183,79** | **189,51** | **223,42** |
|  | *din care rambursarea garanțiilor* | *7,08* | *5,12* | *0,91* | *1,11* | *1,25* | *1,55* | *1,97* |
| **II.2.1** | **rambursări de dobînzi** | **19,65** | **24,55** | **29,38** | **48,76** | **47,18** | **48,08** | **44,82** |
|  | inclusiv: |  |  |  |  |  |  |  |
|  | Î.S. | 19,58 | 24,52 | 28,01 | 38,36 | 31,33 | 29,48 | 27,26 |
|  | S.A. | 0,07 | 0,03 | 1,37 | 10,4 | 15,85 | 18,6 | 17,56 |
| **II.2.2** | **rambursări de împrumuturi** | **46,71** | **41,74** | **39,83** | **41,71** | **136,61** | **141,43** | **178,6** |
|  | inclusiv: |  |  |  |  |  |  |  |
|  | Î.S. | 41,66 | 36,02 | 37,98 | 41,71 | 123,71 | 128,13 | 136,62 |
|  | S.A. | 5,05 | 5,72 | 1,85 | - | 12,9 | 13,3 | 41,98 |
| **II.3** | **TOTAL (II.1+II.2)** | **193,86** | **200,19** | **193,61** | **251,07** | **281,59** | **289,51** | **323,42** |
| **III.** | **Transferuri nete (II.3-I.4)** | **-34,94** | **-6,21** | **-309,9** | **-577,03** | **-1110,8** | **-708,19** | **-773,08** |

*\*estimat*

Conform estimărilor pe termen mediu (2018-2020) se planifică descreșterea nesemnificativă a recreditării întreprinderilor de stat (de la 0,7% din PIB în 2018 la 0,5% din PIB în 2020). Totodată, este de remarcat că aceste estimări urmează a fi revizuite anual, în funcție de posibilitățile bugetului și expunerea la datoria sectorului public.Cei mai mari beneficiari ai creditelor externe, recreditate prin intermediul proiectelor investiționale, în perioada anilor 2015-2020 sunt S.A. „Termoelectrica”, S.A. „CET-Nord”, Î.S. „Moldelectrica” - pentru reutilarea și modernizarea utilajului, Î.S. „Calea Ferată din Moldova” - pentru reabilitarea infrastructurii feroviare și procurarea locomotivelor, Î.S. „VestMoldTransGaz” - pentru construcția conductei de gaz Ungheni-Chișinău. [[9]](#footnote-10)

Neachitarea de către întreprinderile de stat şi societăţile pe acţiuni a obligaţiilor faţă de instituţiile financiare pe creditele externerecreditatedevine obligaţiune convenţională de stat, fapt care creează riscul de stingere a obligațiilor date din contul surselor bugetului de stat și prezintă principalul risc pentru buget, asociat acestui sector. ***Este dificil de estimat probabilitateariscurilor*** asociate întreprinderilor de stat și societăților pe acțiuni, însă este clar că***impactul acestor riscuri*** asupra bugetului care se poate materializa prin capitalizarea acestor întreprinderi, sau prin nerambursarea creditelor acordate,***poate fi considerat ca fiind unul ridicat (semnificativ).***

**Măsuri de atenuare a riscurilor**

*În vederea* ***eficientizării activității întreprinderilor de stat și societăților pe acțiuni cu capital de stat*** *sunt întreprinse următoarele acțiuni*:

* prin Hotărârea Guvernului nr.544 din 11.07.2017, a fost aprobat și înaintat Parlamentului spre examinare proiectul de lege cu privire la întreprinderea de stat și întreprinderea municipală. Conform acestui proiect de lege, Guvernul și autoritățile administrației publice locale, în termen de pînă la 24 luni de la intrarea în vigoare a legii, vor asigura organizarea întreprinderilor de stat și întreprinderilor municipale în societăți pe acțiuni sau instituții publice;
* la recomandările Curții de Conturi a fost elaborat și promovat, proiectul hotărârii de Guvern cu privire la reprezentarea statului în societățile comerciale cu capital public sau public-privat;
* prin Hotărârea Guvernului nr.594 din 26.07.2017 s-a dispus ministerelor întreprinderea măsurilor necesare în vederea transmiterii Agenției Proprietății Publice a întreprinderilor de stat în care exercită funcția de fondator și în vederea rezilierii contractelor de cesionare (transmitere) a exercitării drepturilor de acționar și de administrare a proprietății de stat în societățile comerciale, încheiate cu Agenția Proprietății Publice;
* derulează procesul de reorganizare a entităților cu capital de stat prin fuziune (comasare) a celor cu gen similar de activitate în vederea optimizării resurselor; de transformare a unor întreprinderi de stat în instituții publice, care preponderent prestează servicii populației; precum și de privatizare/ vânzare a unor entități care, potrivit specificului de activitate, nu necesită a fi menținute în proprietatea statului;
* prin Hotărârea Guvernului nr.605 din 26.07.2017 cu privire la reorganizarea unor societăți pe acțiuni, a fost aprobată decizia de reorganizare a S.A. „Reţelele Electrice de Distribuţie Nord” prin fuziune (absorbţie) cu S.A. „Reţelele Electrice de Distribuţie Nord-Vest”, în vederea eficientizării utilizării patrimoniului aflat în proprietatea societăților în care statul deține 100% acțiuni, optimizării cheltuielilor de distribuție a energiei electrice, precum și în vederea egalării în drepturi și oportunități a consumatorilor din ambele zone de deservire ale celor două entități;
* în luna octombrie curent, a fost aprobată Hotărârea Guvernului privind aprobarea Concepției pentru restructurarea sectorului feroviar și a Î.S. „Calea Ferată din Moldova” pentru anii 2018-2021, prin care de asemenea a fost acceptată inițierea reorganizării prin separare a Î.S. „Calea Ferată din Moldova” în trei societăți pe acțiuni independente pentru infrastructură, călător, marfă.

În ce privește***recreditărileentităților economice cu capital de stat***din contul unor împrumuturi externe, aceste solicitări de împrumut urmează să fie însoțite de:

1. studii de fezabilitate ample, care au fost supuse unei revizuiri independente, care confirmă viabilitatea economică și financiară a proiectului;
2. un plan de afaceri pe termen mediu al entității, care demonstrează confirmarea viabilității operațiunilor sale de bază; și
3. o evaluare independentă a riscului de credit care identifică măsurile necesare pentru consolidarea administrării și gestionării întreprinderii.

## 2.3 Riscuri,asociate sectorului financiar

**Tendințe și evoluții recente**

Problemele din sectorul financiar pot genera costuri pentru bugetul de stat. Unele costuri posibile sunt directe: în cazul crizelor, guvernul poate injecta capital în băncile problematice sau proteja creditorii (deponenții) de pierderi pentru a preveni probleme financiare mai grave. Suplimentar, crizele financiare pot rezulta în costuri fiscale indirecte, deoarece reduc producția economică și, prin urmare, veniturile din impozite și taxe, determinarea acestora însă presupune estimări mult mai complexe.

Pe parcursul perioadei 2009-2016 au fost retrase licențele de desfășurare a activităților financiare la 5 bănci:

1. BC„Investprivatbank” S.A.
2. BC „Universalbank” S.A.
3. Banca de Economii S.A.
4. BC „BANCA SOCIALĂ” S.A.
5. B.C. „UNIBANK” S.A.

**BC„Investprivatbank” S.A.**

Licența băncii a fost retrasă la data de 19.06.2009, urmare a insolvabilității acesteia.

În cadrul procesului de lichidare BC„Investprivatbank” S.A. a contractat un împrumut de la Banca de Economii S.A. în valoare de 589,9 mil. lei. Ulterior, la 30.09.2011 (conform Legii nr.190/2011 privind unele măsuri suplimentare de asigurare a stabilității financiare, Ministerul Finanțelor a subrogat Banca de Economii S.A. în raporturile legate de creanța respectivă față de BC „Investiprivatbank” S.A., prin emiterea de către Ministerul Finanțelor a obligațiunilor de stat și transmiterea acestora către Banca de Economii S.A. în scop de preluare a creanței Băncii de Economii S.A. față de BC „Investprivatbank” S.A. în valoare de 428,5 mil. lei. La 30.09.2017 soldul datoriei BC „Investprivatbank” S.A. față de Ministerul Finanțelor a constituit 359,0 mil. lei.

**BC „Universalbank” S.A.**

Licența băncii a fost retrasă la data de 15.02.2012, urmare a insolvabilității acesteia.

Banca nu a beneficiat de garanții sau injecții de capital.

**Banca de Economii S.A., BC „BANCA SOCIALĂ” S.A., BC „UNIBANK” S.A.**

Licențele acestor trei bănci au fost retrase la data de 16.10.2016, urmare a insolvabilității lor.

Anterior retragerii licenței, în perioada noiembrie 2014 – octombrie 2015, BNM a acordat Băncii de Economii S.A., BC „BANCA SOCIALĂ” S.A. și B.C. „UNIBANK” S.A. credite de urgență asigurate cu garanții de stat (prin Hotărârile de Guvern nr.938 din 13.11.2014 și nr.124 din 30.03.2015), în sumă totală de 14 121,7 mil. lei, după cum urmează:

- Banca de Economii S.A. – 9 273,2 mil. lei;

- BC „BANCA SOCIALĂ” S.A. – 2 700,0 mil. lei;

- B.C. „UNIBANK” S.A. – 2 148,5 mil. lei.

În conformitate cu Legea nr.235/2016, Ministerul Finanțelor a subrogat Banca Naţională a Moldovei în raporturile legate de creanța față de Banca de Economii S.A., BC „BANCA SOCIALĂ” S.A. şi BC „UNIBANK” S.A. prin emiterea obligațiunilor de stat în valoare egală cu creditele neachitate de către Banca de Economii S.A., BC „BANCA SOCIALĂ” S.A. şi BC „UNIBANK” S.A. Astfel, au fost emise obligațiuni de stat în valoare de 13.341,2 mil. lei, care au fost transmise în contul Băncii Naționale.

La data de 30.09.2017soldul datoriei celor 3 bănci față de Ministerul Finanțelor a constituit 13066,6 mil. lei, după cum urmează:

- Banca de Economii S.A. – 8.950,0 mil. lei;

- BC „BANCA SOCIALĂ” S.A. – 2.266,0 mil. lei;

- B.C. „UNIBANK” S.A. – 1.850,6 mil. lei.

În același timp, Banca Națională a aplicat unele prevederi ale Legii privind redresarea și rezoluția băncilor nr. 232/2016 în vederea asigurării unei activități sănătoase și prudente a băncii în perioada de soluționare a deficiențelor identificate:

**BC „Moldindconbank” S.A.**

Începând cu 20.10.2016 a fost instituit regimul de intervenție timpurie, fiind desemnați administratori temporari la banca respectivă, urmare a constatării unei activități concertate a unui grup de persoane ce deținea o cotă substanțială în capitalul social al băncii, în mărime de 63.89 la sută, fără permisiunea Băncii Naționale.

**Prognoze bugetare pe termen mediu**

Având în vedere emisiunea obligațiunilor de stat în valoare de 13341,2 mil. lei, pe termen de până la 25 de ani, care au fost transmise în contul Băncii Naționale a Moldovei în scopul executării de către Ministerul Finanțelor a obligațiilor de plată derivate din garanțiile de stat acordate în anii 2014-2015 pentru cele trei bănci, estimările privind plățile ce urmează a se efectua din bugetul de stat în contul deservirii obligațiunilor de stat respective (plata dobânzilor și a sumei principale) se situează sub 0,5% din PIB în perioada anilor 2018-2020.

**Tabelul 7. *Plățile MF pentru deservirea obligațiunilor de stat emise în scopul executării obligațiilor la garanțiile de stat acordate în anii 2014-2015\*)***

|  |  |  |  |  |
| --- | --- | --- | --- | --- |
|  | **2017**  **aprobat** | **2018**  ***prognoza*** | **2019**  ***prognoza*** | **2020**  ***prognoza*** |
| - mil. lei | 668,2 | 827,5 | 844,5 | 853,0 |
| *- % din PIB* | *0,5* | *0,5* | *0,5* | *0,4* |

\*) *conform graficului de emisiune și răscumpărare a obligațiunilor de stat*

**Evaluarea riscurilor viitoare**

Experiența internațională sugerează că există o probabilitate mai mare de apariție a crizelor financiare după o perioadă în care împrumuturile totale din economie au crescut rapid. În ultimii ani creditarea marchează dinamici inferioare în raport cu evoluția economiei. Suma totală a creditelor acordate de toate instituțiile financiare a descrescut cu 9% în ultimii 5 ani. Raportul Credite în PIB la situația actuală este sub media pe ultimii 10 ani, ceea ce indică asupra lipsei unei creditări excesive în economie.

Expunerea maximală a statului față de sectorul bancar poate fi exprimată prin suma obligațiunilor totale a sectorului bancar (cu excepția capitalului) care la finele trimestrului III 2017 însumează 46% din PIB. Această cifră oferă un indiciu brut al pasivelor maxime posibile pe care guvernul ar putea fi solicitat să le asume într-un scenariu extrem de puțin probabil (cel mai rău caz). Cea mai semnificativă parte a obligațiunilor bancare reprezintă depozitele clienților care la finele anului 2016 au constituit 56,1 mlrd. lei, dintre care suma depozitelor garantate de Fondului de Garantare a depozitelor în sistemul bancar (FGDSB), în limita plafonului actual de 6 mii lei, reprezintă 2,8 mld. lei. Reieșind din resursele financiare ale FGDSB la finele anului 2016 (339,1 mil. lei) suma depozitelor garantate dar neacoperite de Fond constituie 2,4 mld. lei sau 1,8% din PIB. Începând cu 01.01.2018 va intra în vigoare plafonul nou de garantare a depozitelor de 20 mii lei, ceea ce va rezulta într-o creștere temporală a sumei depozitelor garantate, dar neacoperite de Fond până la acumularea resurselor din contribuțiile băncilor conform plafonului majorat.

|  |
| --- |
| **Graficul 11. Indicatorul credite-în-PIB este inferior trendului pe termen lung** |
|  |
| *\*creditarea nebancară include soldul împrumuturilor acordate de organizațiile de microfinanțare și asociațiile de economii și împrumut*  Sursa: BNM, CNPF |

Conform datelor raportate de bănci la situația din 30.09.2017, acestea dispun de capital și lichidități cu mult peste prevederile reglementare și sunt bine protejate de efectele deteriorării calității creditelor și lipsuri temporare de lichiditate. Nivelul înalt al indicatorului suficienței capitalului ponderat la risc (media pe sector – 30.7%, limita reglementată pentru fiecare bancă ≥16%) a permis băncilor absorbirea pierderilor legate de înrăutățirea calității creditelor, precum și reprezintă un nivel de capital confortabil pentru pierderile neașteptate. Lichiditatea curentă pe sector (Active lichide/Total active≥20%) s-a majorat cu 4,0 p.p. pe parcursul primelor 9luni ale 2017, constituind 53,2%, astfel mai mult de jumătate din activele sectorului bancar sunt concentrate în active lichide. La nivel agregat, activele lichide totale acoperă în totalitate soldul depozitelor persoanelor fizice și marchează cel mai înalt nivel din ultimii 5 ani – 107,2%.

Mai jos sunt prezentați principalii indicatori pentru aprecierea solidității financiare:

***Tabelul 8.Indicatori de soliditate financiară***

|  |  |  |  |
| --- | --- | --- | --- |
| **Indicatorul** | **30.09.2017** | **31.12.2016** | **Media 5 ani** |
| Capitalul normativ total, mil. lei | 10.590,6 | 9.651,6 | 8.637,5 |
| Suficiența capitalului ponderat la risc  (limita minimă reglementată ≥ 16%), % | 30,74 | 29,77 | 23,48 |
| Rata creditelor neperformante, % | 17,43 | 16,41 | 12,83 |
| Lichiditatea curentă (Active lichide/Total active ≥ 20%), % | 53,24 | 49,30 | 36,03 |
| Soldul activelor lichide/Soldul depozitelor persoanelor fizice, % | 107,21 | 95,31 | 80,09 |
| Creditele sectorului financiar[[10]](#footnote-11)/PIB, % | 27,80\* | 29,06 | 37,68 |

*\*PIB calculat ca suma a ultimelor 4 trimestre*

*Sursa: BNM, CNPF, BNS*

Dinamicele ascendente ale creditelor neperformante în ultimii doi ani au fost înregistrate urmare a cerințelor emise de către Banca Națională privind reclasificarea creditelor, pornind de la abordarea prudențială aplicată de BNM, în urma controalelor efectuate și a auditului extern. În aceeași perioadă volumul total al creditelor acordate de bănci s-a contractat semnificativ, ceea ce a contribuit la majorarea ponderii creditelor neperformante în total credite.

**Măsuri de atenuare a riscurilor**

În vederea menținerii stabilității sectorului bancar autohton și asigurării dezvoltării acestuia, în perioada recentă au fost întreprinse un șir de măsuri. Acestea măsuri sînt menite să reducăposibilele necesități de intervenție a Guvernului, și, respectiv, riscurile fiscale, asociate sectorului financiar.

Cele mai importante măsuri se referă la elaborarea și modificarea cadrului legal de reglementare și reglementării prudențiale:

* aprobarea Legii privind redresarea și rezoluția băncilor nr.232 din 03.10.2016, care reglementează prevenirea crizelor bancare și asigură rezoluția ordonată a băncilor în curs de a intra în dificultate, minimizând totodată impactul acestora asupra economiei reale și a finanțelor publice.
* modificarea și completarea Legii instituțiilor financiare nr. 550-XIII din 21.07.1995 cu scopul de a întări cadrul ce ține de guvernarea corporativă, transparența acționariatului, administrarea riscurilor, precum și de activitatea auditului extern în instituțiile financiare.
* elaborarea și aprobarea Legii privind activitatea băncilor nr.202 din 06.10.2017, în vederea transpunerii prevederilorStandardelor Basel III aferente cerinței de capital și, totodată, reglementarea la nivelul actului legislativ a tratamentului prudențial al diferitelor riscuri.Noua lege va substitui Legea instituțiilor financiare nr. 550-XIII din 21.07.1995 și va crea un nou cadru legislativ aferent activității băncilor din Republica Moldova.
* aprobarea Regulamentului privind cadrul de administrare a activității băncii (HCE al BNM nr.146 din 7 iunie 2017), asigurând astfel o trecere treptată la pachetul de transpunere a cadrului Basel III.
* modificarea Regulamentului cu privire la expunerile „mari"(HCA al BNM nr.240 din 09.12.2013) la capitolul determinării mărimii expunerii nete a expunerii în scopul minimizării pierderilor pe care banca le poate suporta ca rezultat al concentrării expunerilor și având în vedere persistența anumitor tranzacții purtătoare a riscului de credit sporit.
* în vederea minimizării riscului aferent activității de creditare a băncii, și anume reducerii ponderii creditelor cu un grad sporit de îndatorare care pot deveni neperformante, au fost prevăzute particularități de clasificare a activelor băncii în funcție de mărimea prevalării datoriilor debitorului față de fondurile sale proprii.

## Alte riscuri

**Parteneriatul public-privat(PPP)**

**Parteneriatul public-privat (PPP)** reprezintă o formă de cooperare între autoritățile publice și mediul de afaceri ce se instituie în scopul contribuirii la atragerea de investiţii private pentru realizarea proiectelor de interes public. Cadrul normativ este reglementat prin Legea nr. 179-XVI din 10.07.2008 cu privire la parteneriatul public-privat.

**Tabelul9. Numărul de contracte PPP înregistrate în Registru PPP pe fiecare an (la nivel central si local)\***

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | **2011** | | | **2012** | | | **2013** | | | | **2014** | | | **2015** | | | **2016** | | | **2017** | | | |
|  | **total** | **central** | **local** | **total** | **central** | **local** | **total** | **central** | **local** | **total** | | **central** | **local** | **total** | **central** | **local** | **total** | **central** | **local** | **total** | **central** | **local** |
| **Nr. de contracte înregistrate anual** | **12** | **1** | **11** | **34** | **0** | **34** | **5** | **1** | **4** | **15** | | **4** | **11** | **4** | **1** | **3** | **2** | **1** | **1** | **4** | **1** | **3** |

*\*sursa: AgențiaProprietății Publice*

Parteneriatele public-private au devenit tot mai populare în ultimii ani, mai ales cele încheiate la nivel local.

La momentul actual, de către Agenția Proprietății Publice sunt monitorizare 76 de contracte PPP, dintre care 9 la nivel central și 58 la nivel local, o parte de contracte fiind suspendate.

La nivelul central domeniile în care au fost încheiate contractele PPP sunt următoarele: construcțiile sociale pentru angajații din sectorul bugetar,ocrotirea sănătății (prestare a serviciilor de radiologie și diagnostică imagistică, serviciilorcalitative de hemodializă convenţională şi hemofiltrare; concesiune a activelor aflate în gestiunea Î.S. „Aeroportul Internațional Chișinău” și a terenului aferent acestora; concesionare a lucrărilor de explorare geologică a hidrocarburilor pe teritoriul Republicii Moldova.

La nivelul local aceste domenii se refera la servicii de salubritate, aprovizionare cu apă, construcții /infrastructură socială, ocrotirea sănătății, serviciu de videomonitorizare a traficului rutier(suspendate/reziliate) s.a.

Pentru fiecare contract PPP/concesiune, au fost analizate și partajate între parteneri riscuri aferente proiectelor în cauză. Astfel, fiecare contract este individual, iar riscurile sunt monitorizate de partenerii publici care au încheiat contractele de parteneriat public-privat. La moment, nici APP, nici Ministerul Finanțelor nu sunt implicate în monitorizarea acestor riscuri, din care motiv nu există informație generalizatoare referitor la aceste riscuri.

Informația mai amplă privind PPP in Moldova va fi prezentată și analizată sub aspectul riscurilor bugetar-fiscale în următorul ciclu bugetar.

**Garanțiile de stat emise și plățile**

**ce ar putea fi efectuate de Ministerul Finanțelor, în calitate de garant**

Având în vedere că garanții de stat pentru împrumuturile interne și externe contractate de către agenții economicinu au fost emise în ultimii 18 ani, cu excepția garanțiilor de stat emise în anii 2014-2015 pentru asigurarea stabilității sistemului financiar național, precum și soldul garanțiilor de stat ce ar putea fi emise în cadrul Programului de stat ”Prima casă”, estimările privind plățile ce urmează a se efectua din bugetul de stat în contul acestor garanții se situează sub 0,03% din PIB în perioada anilor 2018-2020.

Programul de stat ”Prima casă” are drept scop facilitarea accesului persoanelor fizice la achiziția unei locuințe prin contractarea de credite garantate parțial de stat (50 la sută din soldul creditului acordat), în special pentru familii tinere. Implementarea Programului respectiv va avea loc prin intermediul Organizației pentru Dezvoltarea Sectorului Întreprinderilor Mici și Mijlocii.

**Tabelul 10. Prognoza soldului garanțiilor de statși a plăților contingente aferente**

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2014** | **2015** | **2016** | **2017** | **2018**  ***prognoză*** | **2019**  ***prognoză*** | **2020**  ***prognoză*** |
| ***Soldul garanțiilor de stat la sfârșit de perioadă[[11]](#footnote-12))*** | | | | | | | |
| - mil. lei | 0,0 | 0,0 | 0,0 | 0,0 | 1000,0 | 1000,0 | 1000,0 |
| - % din PIB | 0,0 | 0,0 | 0,0 | 0,0 | 0,6 | 0,6 | 0,5 |
| ***Plăți MF în calitate de garant pentru garanțiile de stat emise*** | | | | | | | |
| - mil. lei | 0,0 | 0,0 | 0,0 | 0,0 | 50,0 | 50,0 | 50,0 |
| - % din PIB | 0,0 | 0,0 | 0,0 | 0,0 | 0,03 | 0,03 | 0,03 |

1. Aici și mai departe prognozele pe termenmediu se referă la CBTM 2018-2020, aprobat prin HG nr. 609 din 26 iulie 2017. [↑](#footnote-ref-2)
2. PEFA –Evaluarea performantei finanțelor publice, 2008-2011, 2012-2014. [↑](#footnote-ref-3)
3. ***Arierat - datorie cu termen de achitare expirat****– obligaţie de plată, ce nu mai poate fi contestată, asumată de către autoritatea/instituţia bugetară în baza actelor legislative, normative şi juridice în vigoare, termenul de achitare a căreia a expirat şi care a devenit restantă.* [↑](#footnote-ref-4)
4. În vederea executării obligațiilor de plată derivate din garanțiile de stat acordate în anii 2014 și 2015, Ministerul Finanțelor în temeiul Legii nr.235 din 3 octombrie 2016, a emis și a transmis la 4 octombrie 2016 Băncii Naționale a Moldovei obligațiuni de stat în suma creditelor neachitate Băncii Naționale a Moldovei de către „Banca de Economii” S.A., BC ”Banca Socială” S.A. și BC ”Unibank” S.A. la data emiterii acestora. [↑](#footnote-ref-5)
5. https://imf.md/press/SR\_finpub\_CR16343.pdf [↑](#footnote-ref-6)
6. În conformitate cu Liniile directoare privind aplicarea metodologiei de evaluare a sustenabilității datoriei pentru țările cu venituri mici (FMI, Noiembrie 2013) și ultimele scoruri CPIA pentru Republica Moldova. [↑](#footnote-ref-7)
7. *Rata lichidității curente* arată dacă entitatea dispune de active circulante suficiente pentru achitarea datoriilor curente în sumă totală. [↑](#footnote-ref-8)
8. *Coeficientul de autonomie* reflectă ponderea patrimoniului format pe seama mijloacelor proprii în suma totală a activelor entității și gradul în care capitalul propriu al entității asigură autofinanţare a activităţii de producţie și achiziționarea imobilizărilor. [↑](#footnote-ref-9)
9. Estimările prezentate sunt efectuate în iulie 2017, și fac parte din CBTM 2018-2020. Este de menționat că în proiectul bugetului pe anul 2018 au fost efectuate ajustări și în sume și în proiecte care urmează să beneficiază de recreditări de stat sau să obțină contribuții la capitalul social. [↑](#footnote-ref-10)
10. Soldul total al creditelor acordate de băncile licențiate și instituțiile financiare nebancare [↑](#footnote-ref-11)
11. cu *excepția garanțiilor de stat emise în anii 2014-2015 pentru asigurarea stabilității sistemului financiar național, care au fost convertite în anul 2016 în datorie de stat* [↑](#footnote-ref-12)